SKRIFTLIG FORESPØRGSEL E-0162/01

af Salvador Garriga Polledo (PPE-DE) til Kommissionen

(31. januar 2001)

Om: Model for samarbejdsorganisationer i forbindelse med fællesskabsaktioner af generel interesse

Den krise, der kendetegner Instituttet for Forbindelser mellem Europa og Latinamerika (IRELA), bør tjene som grundlag for en nødvendig overvejelse af en konkret model for arbejdet i organisationer som IRELA, der udfører aktiviteter af specifik fællesskabsinteresse, således at de bliver berettigede til støtte fra EU-budgettet.

Det er indlysende, at man bør støtte aktiviteterne i denne form for organisationer, da Den Europæiske Union og Kommissionen ikke kan påtage sig gennemførelsen af aktiviteter, der ikke specifikt falder inden for den institutionelle aktionsramme. Det er dog i endnu højere grad indlysende, at der bør findes en model, som kan forhindre ubehagelige overraskelser som den aktuelle, samt de improviserede løsninger på eventuelle kriser.

Agter Kommissionen at forelægge en model for arbejdet i de samarbejdsorganer, der gennemfører fællesskabsaktioner af generel interesse, for at sikre en korrekt afvikling af disse aktiviteter og på passende måde berettige den støtte, de modtager fra Den Europæiske Unions budget?

Svar afgivet på Kommissionens vegne af Michaele Schreyer

(29. marts 2001)

Siden 1996 har Parlamentet nøje fulgt de almindelige betingelser for tilskud fra EU's budget, især med hensyn til tildeling af de midler, der er opført i budgettets del A (administrative udgifter), og kontrollen med dem. Parlamentet har vedtaget budgetanmærkninger om de betingelser, eventuelle modtagere skal opfylde. Kommissionen har noteret sig disse betingelser i forvaltningen af de pågældende budgetposter og har holdt Parlamentet underrettet om tildelingen.

Vejledningen i forvaltning af tilskud blev vedtaget af Kommissionen i juli 1998(1) og har været i kraft siden 2. januar 1999. Den indeholder nogle anbefalinger om, hvordan modtagerne kan anvende EU's midler korrekt. Det fremgår bl.a. af vejledningen, at modtagerne skal følges nøje og til sidst kontrolleres, ligesom de skal aflevere gennemførelsesrapporter om de støttede foranstaltninger og aflægge tilsvarende regnskaber, der skal bekræfte det foreløbige budget, der blev lagt til grund for beregningen af EU's tilskud. Vejledningen understreger ligeledes, at de anvisningsberettigede skal inddrive alle beløb, der er udbetalt uretmæssigt eller har givet anledning til fortjeneste for modtageren.

Forslaget om omarbejdningen af finansforordningen af 21. december 1977, som Kommissionen vedtog den 26. juli 2000(2), og som i øjeblikket er til behandling i de andre institutioner, strammer disse bestemmelser, idet de finder anvendelse på alle tilskud, der finansieres over EU's budget og tildeles modtagerne direkte, hvad enten tilskuddene ydes i forbindelse med et program eller ej. Omarbejdningsforslaget bekræfter, at det er nødvendigt at foretage kontrol af tilskudsmodtagernes rapporter, før tilskudsbeløbet bliver endeligt, uanset resultatet af navnlig Revisionsrettens efterfølgende kontrol. Ifølge forslaget skal uretmæssigt modtagne beløb, uanset grunden, inddrives. Endelig er der ifølge forslaget mulighed for dels at forlange, at modtageren stiller sikkerhed for sine forpligtelser, dels at udelukke ansøgere, der har gjort sig skyldige i svig eller overtrædelse af deres kontraktmæssige forpligtelser, fra tildelingen af tilskud.

Kommissionen er af den opfattelse, at der ud over at følge disse regler om sund finansiel forvaltning ikke er nogen grund til at blande sig i, hvordan samtlige modtagere organiserer sig eller fungerer, idet der er tale om en stor, heterogen gruppe af organisationer, der repræsenterer civilsamfundet, med hver deres forskellige strukturer og bestemmelser.

(1) SEK(98) 1191 endelig udg.

(2) KOM(2000) 461 endelig.